Document ID: 32007D0553

ODLOČBA KOMISIJE
z dne 2. avgusta 2007
o nevključitvi monokarbamid-dihidrogensulfata in dimetipina v Prilogo I k Direktivi Sveta 91/414/EGS in o preklicu registracij fitofarmacevtskih sredstev, ki vsebujejo navedeni aktivni snovi
(notificirano pod dokumentarno številko C(2007) 3646)
(Besedilo velja za EGP)
(2007/553/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/414/EGS z dne 15. julija o dajanju fitofarmacevtskih sredstev v promet (1) in zlasti četrtega pododstavka člena 8(2) Direktive,
ob upoštevanju naslednjega:
(1)
Člen 8(2) Direktive 91/414/EGS določa, da lahko država članica v obdobju dvanajstih let po notifikaciji navedene direktive registrira za dajanje v promet fitofarmacevtska sredstva z aktivnimi snovmi, ki niso uvrščene v Prilogo I k navedeni direktivi in so v prometu že dve leti po datumu notifikacije, medtem ko se navedene snovi postopno preučujejo v okviru delovnega programa.
(2)
Uredbi Komisije (ES) št. 451/2000 (2) in (ES) št. 1490/2002 (3) določata podrobna pravila za izvajanje druge in tretje faze delovnega programa iz člena 8(2) Direktive 91/414/EGS.
(3)
Monokarbamid-dihidrogensulfat in dimetipin sta snovi, določeni v tretji fazi delovnega programa.
(4)
Edina prijavitelja monokarbamid-dihidrogensulfata in dimetipina sta 29. maja 2006 in 6. julija 2006, v tem zaporedju, obvestila Komisijo, da ne želita več sodelovati v delovnem programu za ti aktivni snovi in zato ne bosta predložila nadaljnjih informacij. Zato teh aktivnih snovi ni mogoče vključiti v Prilogo I k Direktivi 91/414/EGS.
(5)
Sprejeti je treba ukrepe za zagotovitev, da se obstoječe registracije za fitofarmacevtska sredstva, ki vsebujejo monokarbamid-dihidrogensulfat ali dimetipin, prekličejo v predpisanem roku in se ne podaljšajo ali izdajo registracije za taka sredstva.
(6)
Za te aktivne snovi, za katere je rok predhodnega obvestila o umiku fitofarmacevtskih sredstev, ki vsebujejo take snovi, kratek, je smiselno predvideti podaljšanje roka za odstranjevanje, skladiščenje, dajanje v promet in uporabo obstoječih zalog za obdobje, ki ni daljše od dvanajstih mesecev, da se omogoči uporaba obstoječih zalog v naslednji rastni sezoni. V primerih, ko je predviden daljši rok predhodnega obvestila, se ta rok lahko skrajša tako, da se izteče ob koncu rastne sezone.
(7)
Ta odločba ne vpliva na predložitev zahtevka za monokarbamid-dihidrogensulfat ali dimetipin v skladu z določbami člena 6(2) Direktive 91/414/EGS zaradi morebitne uvrstitve v Prilogo I k navedeni direktivi.
(8)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Monokarbamid-dihidrogensulfat in dimetipin se ne vključita v Prilogo I k Direktivi 91/414/EGS.
Člen 2
Države članice zagotovijo:
(a)
do 2. februarja 2008 se prekličejo registracije fitofarmacevtskih sredstev, ki vsebujejo monokarbamid-dihidrogensulfata in dimetipina;
(b)
da se po 6. avgusta 2007 za fitofarmacevtska sredstva, ki vsebujejo monokarbamid-dihidrogensulfat in dimetipin, ne prekličejo ali podaljša nobena registracija na podlagi odstopanja, določenega v členu 8(2) Direktive 91/414/EGS.
Člen 3
Vsakršno podaljšanje roka, ki ga odobrijo države članice v skladu z določbami člena 4(6) Direktive 91/414/EGS, je čim krajše in poteče najpozneje 2. februarja 2009.
Člen 4
Ta odločba je naslovljena na države članice.
V Bruslju, 2. avgusta 2007

Labels: 3
0
4
6